El Camp d'aprenentatge de les Valls d'Àneu ofereix serveis educatius adreçats principalment a alumnes d'Educació primària, de secundària, dels Cicles Formatius i del Batxillerat i brinda la possibilitat de fer estades en un medi singular, com són les Valls d'Àneu.
L'estada al Camp d'Aprenentatge facilita la descoberta del medi natural, social i històric de la comarca del Pallars Sobirà, en especial de les Valls d'Àneu, i fa especial incidència en els continguts de l'educació ambiental, alhora que estableix un marc nou per a la convivència i la relació entre el professorat i l'alumnat.
Les principals activitats van orientades a la descoberta del relleu i la vegetació d'alta muntanya, els rastres dels mamífers i els espais protegits de la zona.
També es pot descobrir l'art romànic i el gòtic de l'església dels Sants Just i Pastor de Son, i els habitatges tradicionals d'aquesta zona.
És una iniciativa pública de desenvolupament local al servei de la creativitat.
Depèn de l'Ajuntament de Farrera i és dirigit per un Consell d'Administració.
Situat al cor del Pirineu català i a 1.361 metres d'alçada, la potència del medi natural i l'autenticitat del patrimoni cultural de l'alta muntanya configuren un entorn ideal per a la reflexió, la inspiració i el treball personal o en petits grups de professionals d'arreu del món.
Els serveis del Centre d'Art i Natura de Farrera van dirigits a:
- Qualsevol professional de la creació artística vinculada a les arts visuals (pintura, il·lustració, escultura i fotografia)
- Les arts literàries (incloent la traducció i el guionatge)
- Les arts musicals (en particular la composició
- La instal·lació, la performance i el land art
- A científics i estudiosos dels àmbits de les ciències naturals i humanes com la botànica, geologia, zoologia, ornitologia, biologia, ecologia, història, geografia, antropologia, arqueologia, etnologia
- Per a la realització de treballs de camp, disseny de projectes o estudis de muntanya.
- A petits grups d'estudiants universitaris en pràctiques: geografia, arquitectura i urbanisme de muntanya; geologia, ecologia i ciències ambientals; ordenament del territori i gestió forestal.
Aquesta institució es una entitat viva que, a partir de la recerca, la conservació, la difusió i la restitució del nostre patrimoni integral vol participar i incidir en el desenvolupament econòmic i social de les valls d'Àneu i, també, de la resta del Pallars Sobirà.
L'Ecomuseu de les Valls d'Àneu neix a partir d'una nova concepció museològica i museogràfica on el visitant s'endinsa, d'una manera activa i participativa, en las formes de vida del Pallars de principis de segle.
L'Ecomuseu permet conèixer millor la realitat natural i cultural del territori aneuenc i les transformacions que s'hi han anat succeint a les darreres dècades.
El públic visitant rep una completa informació sobre el passat i el present de la zona i alhora es propicia la reflexió sobre les possibilitats de futur.
A diferencia dels museus tradicionals, l'Ecomuseu no es reclou en un edifici, sinó que s'escampa territori enllà per tal d'explicar la vida de les valls que el conformen.
Es vertebra, doncs, a partir de centres patrimonials repartits pels pobles d'Àneu.
Actualment s'ofereixen visites a diversos espais: Casa Gassia, la serradora hidràulica d'Alós d'Isil, el conjunt monumental de Son i el monestir benedictí de Sant Pere del Burgal (s.